《和杨秀才友夔三首 其一 秋日》
宋代·程俱

天地有肃杀，好生本无伤。阳施待秋成，相济如宫商。

芸芸共欣荣，众叶薿薿光。回头失故林，萧条弄微阳。

独有岁寒姿，掀髯尚低昂。流膏亦归根，晬如养中黄。

大哉一气中，人心自炎凉。安知晞春露，不异腓草霜。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。